和吳子駿食波稜粥
作者：蘇過
朝代：宋

paragraphs: 朔風吹雪填廬屋，一味饑寒尋范叔。
綈袍安敢望故人，藜莧從來誑空腹。
近聞陶令並無儲，不獨魯公新食粥。
波稜登俎稱八珍，公子未應譏世祿。
山僧一食不過午，忍饑學道忘辛苦。
書生事業乃爾勤，夜然膏火窮今古。
要將五鼎同釜鐺，簞瓢未可輕原生。
肉食紛紛固多鄙，吾寧且啜小人羹。